**ΚΑΘΙΣΜΑ ΕΚΤΟΝ**

**ΨΑΛΜΟΣ ΛΖ’ (ΛΗ’). 37**

**Ψαλμός τω Δαυίδ˙ εις ανάμνησιν περί σαββάτου.**

2 Κύριε, μη με ελέγξεις και μη με τιμωρήσεις θυμωμένος για τις πράξεις μου, και μη χρησιμοποιήσεις την παιδαγωγική σου μάστιγα οργισμένος εναντίον μου.

3 Διότι ήδη τα οδυνηρά βέλη των τιμωριών σου έχουν μπηχθεί στο σώμα μου, και άφησες να πέσει πάνω μου βαρύ το τιμωρητικό χέρι σου.

4 Κανένα μέλος του σώματός μου δεν είναι πια υγιές από την οργή σου εναντίον μου. Τα οστά μου δεν έχουν πια ησυχία και ευστάθεια εξαιτίας των τόσων αμαρτιών που έχω διαπράξει. Και η ανάμνηση των αμαρτιών μου και οι συνέπειές τους με συνταράζουν και συγκλονίζουν όλη μου την ύπαρξη.

5 Διότι οι ανομίες μου υψώνονται σαν πελώρια κύματα πάνω από το κεφάλι μου και με έχουν σκεπάσει ολόκληρο για να με πνίξουν. Σαν φορτίο βαρύ και ανυπόφορο έπεσαν πάνω μου και με συνθλίβουν.

6 Τα τραύματα από τις αμαρτίες μου βρώμησαν και σάπισαν από την αφροσύνη που έδειξα αμαρτάνοντας, και ανθρωπίνως δεν υπάρχει καμιά ελπίδα να θεραπευθούν.

7 Είμαι ταλαιπωρημένος και τσακισμένος, έχω καταβληθεί και κυρτώσει τελείως. Όλη τη μέρα σέρνω τα βήματά μου σκυθρωπός και περίλυπος.

8 Διότι τα νεφρά μου (όλος ο ψυχικός μου κόσμος, οι επιθυμίες και τα συναισθήματά μου) γέμισαν από πόνους και έλκη, τα οποία προκαλούν αηδία και αποστροφή. Δεν υπάρχει πλέον κανένα υγιές σημείο στο σώμα μου.

9 Κακοπάθησα και ταλαιπωρήθηκα πάρα πολύ. Και μέσα από την καρδιά μου βγάζω διαρκώς στεναγμούς βαθείς και μεγάλους σαν τους βρυχηθμούς πληγωμένου λιονταριού.

10 Κύριε, μπροστά σου υπάρχει ολοφάνερη κάθε επιθυμία μου. Εσύ γνωρίζεις ότι ποθώ τη σωτηρία μου, και δεν είναι κρυμμένοι από σένα οι στεναγμοί μου από τις πολλές μου θλίψεις.

11 Η καρδιά μου είναι ταραγμένη και χτυπά δυνατά. Οι σωματικές μου δυνάμεις με έχουν εγκαταλείψει και είμαι τελείως εξαντλημένος. Από τα κλάματα και τις αϋπνίες μου ακόμη και το φως των ματιών μου σβήνει και χάνεται από μπροστά μου.

12 Οι φίλοι μου και όλοι οι γνωστοί μου πλησίασαν κάποια στιγμή μπροστά μου, και μόλις με αντίκρισαν, άρχισαν να με ελεεινολογούν και να με οικτίρουν, χωρίς όμως να μου δώσουν ένα χέρι βοηθείας. Ακόμη και οι πιο κοντινοί συγγενείς μου και οι πιο στενοί μου φίλοι στάθηκαν κι αυτοί πολύ μακριά μου.

13 Και από την εγκατάλειψη αυτή, εκείνοι που ζητούσαν να μου πάρουν τη ζωή και να με οδηγήσουν στο θάνατο αναθάρρησαν και μου συμπεριφέρονταν βίαια και σκληρά˙ και εκείνοι που ήθελαν τη δυστυχία μου έλεγαν λόγια συκοφαντικά και ολέθρια εναντίον μου, γεμάτοι χαρά για την κατάστασή μου, και συγχρόνως όλη τη μέρα σχεδίαζαν δολοπλοκίες, για να με παγιδεύσουν και να με εξοντώσουν.

14 Όμως εγώ, σαν να ήμουν κουφός, δεν άκουγα όσα έλεγαν, και σαν άλαλος, σαν να μην είχα φωνή, δεν άνοιγα καθόλου το στόμα μου να τους αποκριθώ.

15 Και κατάντησα σαν άνθρωπος που δεν ακούει τίποτε και που δεν έχει στο στόμα του λόγια αποστομωτικά εναντίον των κατηγόρων του.

16 Δεν μιλώ και δεν απολογούμαι σ’ αυτούς, διότι σε σένα, Κύριε, έχω στηρίξει τις ελπίδες μου. Κύριε και Θεέ μου, έχω τη βεβαιότητα ότι θα ακούσεις την προσευχή μου και θα τρέξεις να με βοηθήσεις.

17 Και γι’ αυτό είπα μέσα μου: Βοήθησέ με, Κύριε, για να μη συμβεί να χαρούν εις βάρος μου οι εχθροί μου για τη δυστυχία που με βρήκε, και για να μην πουν λόγια κομπαστικά και εξευτελιστικά εναντίον μου, όταν δουν να κλονίζονται τα πόδια μου και να πέφτω ηττημένος.

18 Λυπήσου με, Κύριε, διότι εγώ, μολονότι αμάρτησα, είμαι πρόθυμος και έτοιμος να τιμωρηθώ για τις παρεκτροπές μου και να μαστιγωθώ γι’ αυτές. Ο πόνος και η συντριβή που αισθάνομαι από την ανάμνηση της αμαρτίας μου είναι πάντοτε μπροστά μου και δεν παύει ποτέ να τρυπά και να πληγώνει την καρδιά μου.

19 Γι’ αυτό θα ομολογήσω και θα εξομολογηθώ δημόσια την αμαρτία μου, και θα φροντίσω με σκληρό αγώνα να απαλλαγώ απ’ αυτήν και να προοδεύσω πνευματικά.

20 Οι εχθροί μου όμως, Κύριε, είναι γεμάτοι σφρίγος, δρουν απειλητικά εναντίον μου κι έχουν γίνει πολύ ισχυρότεροι από μένα. Και έχουν πληθύνει πολύ εκείνοι που με μισούν άδικα, χωρίς κανένα λόγο.

21 Αυτοί που έχουν ευεργετηθεί από μένα, τώρα μου ανταποδίδουν κακό για το καλό που τους έκανα. Με συκοφαντούν και με κατηγορούν στο λαό και έγιναν αντίπαλοί μου όχι για κανέναν άλλο λόγο, αλλά επειδή επιδιώκω να είμαι καλός και να κάνω το καλό σε όλους.

22 Μη με εγκαταλείπεις, λοιπόν, Κύριε, και μη μ’ αφήνεις απροστάτευτο. Θεέ μου, μην απομακρυνθείς από κοντά μου, αλλά μείνε δίπλα μου.

23 Τρέξε να με βοηθήσεις, Κύριε, εσύ που είσαι η σωτηρία μου.

**ΨΑΛΜΟΣ ΛΗ’ (ΛΘ’). 38**

**Εις το τέλος, τω ιδιθούν˙ ωδή τω Δαυίδ.**

2 Είπα μέσα μου και αποφάσισα να προσέχω σ’ όλη τη συμπεριφορά μου, για να μην αμαρτάνω με τη γλώσσα μου, επικρίνοντας τις μυστηριώδεις και όχι σπάνια ανεξιχνίαστες ενέργειες του Θεού και εκφράζοντας παράπονα για το πλήθος των δοκιμασιών μου. Έβαλα λοιπόν φραγμό και χαλινάρι στο στόμα μου, όταν συναντιόμουν με αμαρτωλό άνθρωπο, για να μην του δώσω λαβή να κατηγορήσει τον Θεό και να τον βλασφημήσει ως ανίκανο να προστατεύσει τους δικούς του.

3 Έκανα πως δεν άκουγα και κατάντησα σαν κωφάλαλος. Ταπεινώθηκα τόσο πολύ τηρώντας σιγή ακόμη και για καλά πράγματα, για να μη δώσω καμιά αφορμή στον ασεβή να βλασφημήσει. Κι από τη στάση μου αυτή θέριεψε μέσα μου ο πόνος και αυξήθηκε η πίεση της ψυχής μου.

4 Πυρακτώθηκε μέσα μου η καρδιά κι άναψε φωτιά στα σωθικά μου, καθώς σκεφτόμουν τη (φαινομενική) εγκατάλειψη των δικαίων και την ευημερία των ασεβών. Και οι φλόγες της φωτιάς αυτής θέριεψαν και οι απορίες που βασάνιζαν την καρδιά μου πολλαπλασιάσθηκαν. Έλυσα τότε τη γλώσσα μου και απευθύνθηκα όχι σε ανθρώπους, αλλά στον Κύριο, τον μόνο που μπορεί να φωτίζει το νου των ανθρώπων, λέγοντας:

5 Σε παρακαλώ, Κύριε, γνώρισέ μου πότε θα έλθει το τέλος της ζωής μου και πόσες ακριβώς είναι συνολικά οι μέρες που μου απομένουν, για να μάθω πόσος χρόνος μου μένει ακόμη να ζήσω βασανισμένος και πόσες δοκιμασίες πρόκειται ακόμη να υποστώ, μήπως παρηγορηθώ, αν μάθω ότι το τέλος μου πλησιάζει.

6 Να! Πολύ λίγες είναι οι μέρες που μου απομένουν ακόμη˙ μετριούνται στα δάχτυλα του χεριού, μόλις με το ένα τρίτο της σπιθαμής. Κι όλη η ύπαρξή μου είναι ένα μηδέν μπροστά σε σένα, τον άναρχο και αιώνιο Θεό. Κάθε άνθρωπος ομολογουμένως είναι ένα τίποτα σε σχέση με όλη του τη ζωή και τη δράση. Όλη του η ζωή μια ματαιότητα είναι, απ’ όποια οπτική γωνία κι αν εξετασθεί.

7 Ναι, αληθινά, ο άνθρωπος πορεύεται και διαβαίνει μέσα από τον ορατό αυτό κόσμο σαν μια αμυδρή εικόνα, σαν σκιά που σε λίγο σβήνει. Επειδή όμως δεν συνετίζεται από τη ματαιότητα και τη συντομία της ζωής του, ταράζεται και κυριεύεται από ανώφελες βασανιστικές φροντίδες. Μάταια μοχθεί και κοπιάζει. Θησαυρίζει διάφορα αγαθά και δεν γνωρίζει για ποιον τα μαζεύει και ποιος θα τα κληρονομήσει.

8 Και τώρα λοιπόν, αφού η ζωή είναι τόσο μικρή και οι προσπάθειες των ανθρώπων αποβαίνουν μάταιες, εγώ τί περιμένω πλέον και ποιά πρέπει να είναι η ελπίδα μου; Δεν πρέπει να είναι ο Κύριος η μόνη προσδοκία μου, και σ’ αυτόν να στηρίζω όλες μου τις ελπίδες; Ναι, διότι κι αν υπάρχω, εσύ μου έδωσες τη ζωή, και ολόκληρη η ύπαρξή μου από σένα εξαρτάται, και συ είσαι το στήριγμά μου.

9 Ελευθέρωσέ με λοιπόν απ’ όλες τις ανομίες μου, για να γίνω αρεστός ενώπιον σου και να μην τιμωρούμαι από σένα, αλλά να απολαμβάνω την προστασία σου. Διότι εξαιτίας των αμαρτιών μου επέτρεψες να καταντήσω έτσι, να με περιγελά και να με εμπαίζει κάθε ασεβής και ανόητος.

10 Έκανα πως δεν άκουγα και κατάντησα σαν κωφάλαλος. Δεν άνοιξα το στόμα μου να παραπονεθώ ή να πω ένα λόγο επικριτικό για τα όσα μου συμβαίνουν. Διότι συ τα επέτρεψες, και είμαι βέβαιος ότι τελικά όλα θα μου βγουν σε καλό.

11 Απομάκρυνε τις μάστιγές σου από πάνω μου και πάψε πια να με τιμωρείς, διότι είναι τόσο ισχυρά τα χτυπήματα που μου δίνει το χέρι σου, και τόσο βαριές οι θλίψεις και οι δοκιμασίες με τις οποίες με παιδαγωγείς, ώστε κινδυνεύω να χαθώ.

12 Για να διορθωθεί ο άνθρωπος που παρασύρθηκε σε ανομίες και αθέτησε το νόμο σου, τον παιδαγωγείς με επιτιμήσεις και τιμωρίες. Αλλά και μόνον οι έλεγχοί σου τον κάνουνε ράκος, και σαν αράχνη διαλύεις τη ζωή του και όλη του τη δύναμη. Είναι τόσο αδύναμος ο άνθρωπος, ώστε μακριά από σένα όσα κι αν κάνει, δεν μπορεί να έχει κάποιο ουσιαστικό αποτέλεσμα. Και τελικά μάταια αγωνιά και ταράζεται από τις μέριμνες και τις προσπάθειες που κάνει.

13 Άκουσε, Κύριε, και δέξου την προσευχή μου και την ικεσία μου. Δέξου στα αυτιά σου και άκουσε τους λογισμούς και τα κλάματα μου, τις γοερές κραυγές που βγαίνουν από το ξέσπασμα του πόνου μου. Μη σιωπήσεις παραβλέποντας τα δάκρυά μου και τους θρήνους μου. Διότι, όπως όλοι οι πατέρες μου, έτσι κι εγώ είμαι ξένος και προσωρινός κάτοικος της γης. Από σένα φιλοξενούμαι και δεν έχω μόνιμη πατρίδα πουθενά στον κόσμο.

14 Πάψε πια να με τιμωρείς και άφησε με λίγο, για να νιώσω μια μικρή ανακούφιση και να έχω έστω μια μικρή αναψυχή προτού φύγω από τη ζωή αυτή, οπότε πια δεν θα υπάρχω πάνω στη γη.

**ΨΑΛΜΟΣ ΛΘ’ (Μ’). 39**

**Εις το τέλος˙ τω Δαυίδ ψαλμός.**

2 Με πολλή υπομονή και εγκαρτέρηση περίμενα τη βοήθεια και την προστασία του Κυρίου, χωρίς να πάψω να ελπίζω σ’ αυτόν. Κι αυτός με πρόσεξε και άκουσε την ικεσία μου.

3 Και με έβγαλε απ’ το λάκκο της ταλαιπωρίας μου, κι απ’ τη λάσπη του βούρκου, απ’ όπου δεν μπορούσα να βγω, διότι δεν μπορούσα να βρω στερεό έδαφος να πατήσω. Όρθωσε τα πόδια μου, στερεώνοντάς τα σε ασάλευτη πέτρα, και με οδήγησε να βαδίζω στον ίσιο και απλανή δρόμο. Κι ενώ ήμουν βυθισμένος σε αφόρητη δυστυχία και κινδύνευα να πνιγώ, με ελευθέρωσε και με ασφάλισε. Με ενίσχυσε, για να ακολουθήσω μια πορεία λαμπρή και ακούραστη.

4 Και έβαλε στο στόμα μου ένα νέο ύμνο, τον οποίο έγραψα για τις νέες ευεργεσίες που μου έκανε, καθώς ήμουν πλημμυρισμένος από ευγνωμοσύνη προς αυτόν. Τον ύμνο αυτό θα ψάλω στο Θεό μας. Πολλοί θα δουν τα όσα έκανε ο Θεός για τη σωτηρία μου και θα κυριευθούν από ευλαβικό δέος και σεβασμό γι’ αυτόν, και θα παρακινηθούν να στηρίξουν την ελπίδα τους στον Κύριο.

5 Τρισευτυχισμένος είναι ο άνθρωπος που έχει την ελπίδα του στο μεγαλείο, τη δύναμη και την αγαθότητα που εκφράζει το όνομα του Κυρίου, και δεν έριξε το βλέμμα του, ούτε έδωσε προσοχή σε ειδωλολατρικές ματαιότητες και σε ψεύτικους χρησμούς που δίνουν μέσα σε έκσταση και μανία οι μάντεις.

6 Όλες αυτές οι ματαιότητες των ειδώλων είναι ανίσχυρες. Εσύ όμως, Κύριε, έχεις κάνει πολλά θαυμαστά και ένδοξα έργα φροντίζοντας γι’ αυτούς που ελπίζουν σε σένα. Δεν υπάρχει κανένας που να μπορεί να συγκριθεί μαζί σου στις προνοητικές σκέψεις και τις βουλές σου για μας. Πολλές φορές διηγήθηκα τα θαυμαστά έργα σου και μίλησα γι’ αυτά, αλλά είναι αναρίθμητα και υπερβαίνουν κάθε υπολογισμό.

7 Από ευγνωμοσύνη θέλησα να σου προσφέρω θυσίες˙ αλλά εσύ δεν θέλησες ούτε αιματηρές θυσίες, ούτε αναίμακτες προσφορές καρπών ή άλλων δώρων. Μου έδωσες τέλειο σώμα προικισμένο με νου, για να το καθαγιάζω με την υπακοή μου σε σένα. Δεν ζήτησες θυσίες που να καίγονται ολόκληρες πάνω στο θυσιαστήριο και θυσίες εξιλαστήριες για τις αμαρτίες μου.

8 Και όταν κατάλαβα τι σου αρέσει και τι ζητάς από μένα, τότε είπα: Να ‘μια! Έρχομαι για να τεθώ κάτω από τις διαταγές σου. Στον κύλινδρο του χειρογράφου της Αγίας Γραφής έχει γραφεί για μένα πως θα ευαρεστήσω απέναντί σου.

9 Γι’ αυτό κι εγώ θέλησα να εφαρμόσω το θέλημά σου, Θεέ μου, και πόθησα το νόμο σου τόσο πολύ, ώστε τον φέρω μέσα στα σπλάχνα μου, για να εμπνέει και να κινητοποιεί όλη μου την ύπαρξη.

10 Επιπλέον εξήγγειλα δημόσια και σε μεγάλη σύναξη το χαρμόσυνο μήνυμα της δικαιοσύνης σου, με την οποία μας κυβερνάς και μας σώζεις. Να, δεν εμπόδισα τα χείλη μου ούτε θα τα εμποδίσω να συνεχίσουν να διακηρύττουν τις δωρεές σου. Κύριε, εσύ το γνωρίζεις αυτό.

11 Ποτέ δεν έκρυψα τη δικαιοσύνη σου μέσα στην καρδιά μου, ώστε να την γνωρίζω μόνος εγώ˙ αλλά διαλάλησα τη δικαιοσύνη σου, με την οποία τιμωρείς το κακό και προστατεύεις τους αδικημένους. Μίλησα για την αλήθεια σου, η οποία διαλάμπει στις αδιάψευστες υποσχέσεις σου που εκπληρώνεις πιστά, καθώς και για την προστασία και τη σωτηρία που χαρίζεις. Δεν σιώπησα και δεν απέκρυψα το έλεός σου και την αλήθεια σου από πολυπληθείς συνάξεις, αλλά τα διεκήρυξα δημοσίως και τα ανύμνησα με ευγνωμοσύνη.

12 Εσύ, Κύριε, όπως παλαιότερα μου έδειξες το έλεός σου, έτσι και τώρα μην απομακρύνεις από μένα τους οικτιρμούς σου και την ευσπλαχνία σου. Το έλεός σου και η αλήθεια σου, που αποδεικνύεται στην πιστή τήρηση των υποσχέσεών σου, μακάρι πάντοτε να με στηρίζουν και να με συγκρατούν.

13 Διότι με περικύκλωσαν αναρίθμητες δυστυχίες και συμφορές. Έπεσαν πάνω μου και με κρατούν αιχμάλωτο οι ανομίες μου, και τόσο πολύ πνίγομαι και σκοτίζομαι απ’ αυτές, ώστε δεν μπορώ να βλέπω και κινδυνεύω να χάσω το φως μου. Οι αμαρτίες μου έγιναν πολύ περισσότερες από τις τρίχες του κεφαλιού μου, και η καρδιά μου αισθάνομαι να με εγκαταλείπει και γι’ αυτό έχω χάσει το θάρρος μου.

14 Καταδέξου, Κύριε, να με λυτρώσεις. Κύριε, μην αναβάλεις, αλλά τρέξε γρήγορα να με βοηθήσεις.

15 Ας καταισχυνθούν κι ας ντροπιασθούν όλοι μαζί όσοι ζητούν να μου αφαιρέσουν τη ζωή και να την αφανίσουν. Ας οπισθοχωρήσουν και ας ντροπιασθούν όσοι χαίρονται με τη δυστυχία μου και θέλουν να με καταστρέψουν.

16 Ας αποκομίσουν αμέσως ως μισθό της χαιρεκακίας τους τη ντροπή και το όνειδος αυτοί που λένε για τη δυστυχία μου: θαυμάσια, πολύ ωραία!

17 Αντιθέτως ας σκιρτήσουν από χαρά κι ας ευφρανθούν για την προστασία που τους προσφέρεις όσοι σε ζητούν και σε επικαλούνται, Κύριε. Και όλοι όσοι ποθούν τη σωτηρία που εσύ χαρίζεις ας κραυγάζουν ακατάπαυστα: Μεγάλος και δοξασμένος ας είναι ο Κύριος.

18 Εγώ βέβαια είμαι φτωχός και άθλιος, αλλά δεν απελπίζομαι ούτε δυσανασχετώ. Διότι είμαι βέβαιος ότι ο Κύριος θα φροντίσει για μένα. Εσύ, Κύριε, είσαι βοηθός μου και υπερασπιστής μου. Θεέ μου, μην αργείς, αλλά τρέξε να με βοηθήσεις και να με προστατεύσεις.

**Δόξα… Και νυν…**

**ΨΑΛΜΟΣ Μ’ (ΜΑ’). 40**

**Εις το τέλος˙ ψαλμός τω Δαυίδ.**

2 Τρισευτυχισμένος είναι ο άνθρωπος που κατανοεί τον φτωχό και αυτόν που στερείται τα πάντα˙ κατανοεί τη δύσκολη θέση του και ενδιαφέρεται γι’ αυτόν. Διότι, όταν κάποια μέρα θα τον βρουν στενοχώριες, ασθένειες και συμφορές, ο Κύριος θα τον λυτρώσει και θα τον σώσει.

3 Εύχομαι, και είμαι βέβαιος, ότι ο Κύριος θα τον διαφυλάξει από κάθε κίνδυνο και θα τον διατηρήσει στη ζωή. Θα τον κάνει ευτυχισμένο στη γη αυτή, και δεν θα τον παραδώσει στα χέρια και την εξουσία των εχθρών του.

4 Ο Κύριος θα τον βοηθήσει, όταν αυτός θα υποφέρει κατάκοιτος στο κρεβάτι του πόνου˙ θα το μεταβάλει ολοκληρωτικά σε κρεβάτι ανέσεως και υγείας.

5 Εγώ όταν ήμουν άρρωστος, προσευχόμουν και έλεγα: Κύριε, ελέησέ με. Το σώμα μου πάσχει, διότι πάσχει και η ψυχή μου. Σε παρακαλώ, θεράπευσε πρώτα την ψυχή μου, διότι σε σένα αμάρτησα.

6 Οι εχθροί μου ξεστόμισαν εναντίον μου λόγια κακά και πονηρά. Είπαν: Αχ, πότε θα πεθάνει, για να εξαφανισθεί το όνομά του;

7 Κι αν έμπαινε κανείς απ’ αυτούς στο δωμάτιό μου για να δει την πορεία της ασθενείας μου, έλεγε λόγια υποκριτικά και προσποιητά. Και την ίδια στιγμή η καρδιά του μάζευε νέα στοιχεία για να με συκοφαντήσει, διογκώνοντας έτσι την ανομία του. Και μόλις έβγαινε έξω από το σπίτι μου, διέδιδε για μένα συκοφαντίες στους εχθρούς μου που ήταν συναγμένοι μπροστά του.

8 Όλοι οι εχθροί μου σιγοψιθύριζαν μυστικά και συνωμοτούσαν κρυφά εναντίον μου˙ σκέπτονταν το κακό μου και κατέστρωναν πανούργα σχέδια εναντίον μου.

9 Διέδιδαν δημοσίως, λόγια συκοφαντικά εναντίον μου και ανυπόστατες φήμες, αμαρτωλές και εμπαθείς διαδόσεις, λέγοντας: Μήπως δεν πρόκειται πλέον να σηκωθεί υγιής αυτός που είναι κατάκοιτος στο κρεβάτι και κοιμάται ανήμπορος από την αρρώστια του; Μήπως ήλθε ήδη η ώρα του θανάτου του;

10 Και τι το παράδοξο αν αυτοί έλεγαν τέτοια λόγια! Αφού ακόμη κι αυτός ο εγκάρδιος φίλος μου, με τον οποίο είχα συνδεθεί με όρκους ειρήνης και στον οποίο είχα συνδεθεί με όρκους ειρήνης και στον οποίο είχα στηρίξει τις ελπίδες μου και έτρεφα μεγάλη εμπιστοσύνη απέναντί του, τον είχα ομοτράπεζο μου και έτρωγε από τους άρτους μου, σήκωσε όσο μπορούσε ψηλότερα τη φτέρνα του και μου έδωσε με βαναυσότητα μια γερή κλωτσιά.

11 Εσύ όμως, Κύριε, σπλαχνίσου με και δείξε μου το έλεός σου. Σήκωσέ με υγιή από το κρεβάτι. Και τότε ως βασιλιάς χρισμένος από σένα και αντιπρόσωπός σου για να διαχειρίζομαι τη δικαιοσύνη σου, θα τους ανταποδώσω το κακό που μου έκαναν, τιμωρώντας τους για τα πονηρά τους έργα.

12 Μόνον έτσι θα μάθω ότι έχω την εύνοιά σου και ότι θέλεις να είμαι βασιλιάς˙ διότι, αν πράγματι με θέλεις, δεν θα πανηγυρίσει με χαιρεκακία ο εχθρό μου για την πτώση και την καταστροφή μου.

13 Είμαι όμως βέβαιος για ην προστασία σου και μπορώ να μιλώ γι’ αυτήν σαν να είναι τετελεσμένο γεγονός˙ να διακηρύττω ότι, επειδή είμαι άκακος και δεν έβλαψα ποτέ κανέναν, εσύ με υποστήριξες και με βοήθησες. Με εδραίωσες ενώπιον σου αμετακίνητα μαζί με τους απογόνους μου για πάντα.

14 Ας είναι ευλογημένος ο Κύριος, τον οποίο ο Ισραήλ λατρεύει ως μοναδικό Θεό του, πάντοτε, από τη ζωή αυτή και στους ατέλειωτους αιώνες του μέλλοντος. Ας γίνει! Ας γίνει!

**ΨΑΛΜΟΣ ΜΑ’ (ΜΒ’). 41**

**Εις το τέλος εις σύνεσιν τοις υιοίς Κορέ.**

2 Όπως το διψασμένο ελάφι τρέχει με μεγάλη λαχτάρα προς τις πηγές των υδάτων, έτσι και η ψυχή μου ποθεί εσένα, Θεέ μου, και με αχόρταγη δίψα λαχταρά να βρεθεί κοντά σου, να επικοινωνήσει μαζί σου και να απολαύσει την παρηγοριά σου.

3 Με ασυγκράτητη και ακατανίκητη δίψα πόθησε η ψυχή του τον Θεό, ο οποίος δεν είναι νεκρός όπως τα είδωλα, αλλά ισχυρός και ζωντανός και πηγή που χορταίνει και μεταδίδει ζωή σε κάθε ψυχή. Πότε θα αξιωθώ να φύγω από τον τόπο αυτό της εξορίας και από τη χώρα των ειδώλων, για να επιστρέψω στην Ιερουσαλήμ, να έλθω στο ναό και να παρουσιασθώ ενώπιον του Θεού παίρνοντας μέρος στη λατρεία του;

4 Τα δάκρυα που χύνω συνεχώς έγιναν για μένα το ψωμί μου, η μοναδική μου τροφή νύχτα και μέρα, καθώς μέσα στη δυστυχία μου μου λένε μερικοί: Πού είναι ο Θεός σου; Γιατί δεν τρέχει τώρα να σε βοηθήσει;

5 Έφερα στη θύμησή μου γλυκές αναμνήσεις απ’ τα παλιά, και ανακουφίσθηκα απ’ τις ελπίδες και τα συναισθήματα που γεννήθηκαν μέσα μου και ξεχύθηκαν από τα βάθη της ψυχής μου. Και από τις αναμνήσεις αυτές του παρελθόντος παρακινήθηκα να δω και πάλι νοερά ότι διαβαίνω ξανά μέσα από τη θαυμαστή σκηνή του Κυρίου μέχρι τον άβατο και πανάγιο οίκο του Θεού, μαζί με τους άλλους προσκυνητές, μέσα σε χαρμόσυνες ψαλμωδίες και δοξολογίες και εορταστικό ενθουσιασμό.

6 Γιατί, ψυχή μου, είσαι τόσο βαθιά λυπημένη; Και γιατί με αναστατώνεις με τους στεναγμούς σου; Έλπισε στο Θεό, διότι οπωσδήποτε θα έλθει και πάλι η μέρα που θα δοξολογήσω με ευγνωμοσύνη αυτόν που είναι η σωτηρία του προσώπου μου και ο μοναδικός Θεός που λατρεύω και προσκυνώ.

7 Αλλά συγκρίνοντας τις λαμπρές αυτές αναμνήσεις με τη θλιβερή εικόνα που ζω, ταράχθηκε και πάλι μέσα μου η ψυχή. Για να πάρω λοιπόν δύναμη, θα στρέψω τη μνήμη μου σε σένα, Κύριε, από την περιοχή των πηγών του Ιορδάνη και από τις κορυφές του Ερμών και από το Μικρό Όρος, όπου έχω καταφύγει εξόριστος. Από τη θύμησή σου αυτή ζητώ παρηγοριά.

8 Σ’ αυτόν εδώ τον τόπο ο Ιορδάνης χύνεται ορμητικός προς τα κάτω, και οι βροχές προσθέτουν στο ρεύμα του διαρκώς και νέους όγκους υδάτων. Έτσι καθεμιά τεράστια ποσότητα ύδατος, σαν άβυσσος, καθώς πέφτει πάνω στην άλλη άβυσσο, φαίνεται σαν να την καλεί και να της μιλά. Κι αντηχεί η βοή των καταρρακτών σου που πέφτουν με ορμή συνεχώς. Έτσι σαν καταρράκτες έπεσαν καταπάνω μου και οι αλλεπάλληλες συμφορές και δοκιμασίες της παιδαγωγίας σου˙ και πέρασαν από πάνω μου σαν αγριεμένα και ορμητικά κύματα.

9 Αλλά και τώρα ο Θεός θα με ελεήσει. Κάποια μέρα, όχι μακρινή, ο Θεός θα στείλει το έλεός του να επισκεφθεί και μένα. Κι εγώ την άλλη νύχτα θα βγάλω μέσα από την καρδιά μου μια ευχαριστήρια ωδή, προσευχή δοξολογίας και ευγνωμοσύνης προς τον Θεό, στον οποίο οφείλω τη ζωή μου.

10 Θα πω τότε στο Θεό: Εσύ είσαι ο προστάτης μου και βοηθός μου˙ γιατί με ξέχασες; Και γιατί να περνώ τις μέρες μου σκυθρωπός και θλιμμένος, και ταυτόχρονα να με καταπιέζει ο εχθρός μου με τις ειρωνείες του και τους χλευασμούς του;

11 Ενώ τα κόκαλά μου τσακίζονται και οι σωματικές μου δυνάμεις συντρίβονται από την ταλαιπωρία και την εγκατάλειψη, με περιγελούν και με χλευάζουν οι εχθροί μου. Παραλύω ολόκληρος, όταν αυτοί μου λένε κάθε μέρα: Πού είναι ο Θεός σου; Γιατί σε άφησε αβοήθητο;

12 Γιατί, ψυχή μου, είσαι τόσο βαθιά λυπημένη; Και γιατί με αναστατώνεις; Στήριξε τις ελπίδες σου στο Θεό, διότι θα έλθει οπωσδήποτε η μέρα που θα τον ευχαριστήσω και θα τον δοξολογήσω, αυτόν που είναι η σωτηρία του προσώπου μου και ο μοναδικός Θεός που λατρεύω και επικαλούμαι.

**ΨΑΛΜΟΣ ΜΒ’ (ΜΓ’). 42**

**Ψαλμός τω Δαυίδ.**

1 Κάνε, Θεέ μου, τη δίκαιη κρίση σου για μένα, κρίνε εσύ τη δίκαιη υπόθεσή μου και υπεράσπισέ με μπροστά σ’ ένα έθνος που δεν είναι αφοσιωμένο σε σένα, αλλά αποξενωμένο από τη διαθήκη του λαού σου Ισραήλ. Γλύτωσε με και σώσε με από κάθε άνθρωπο άδικο και δόλιο.

2 Διότι εσύ, Θεέ μου, είσαι η κραταιά προστασία μου, και με τη δική σου βοήθεια ενισχύομαι και αναδεικνύομαι ισχυρός. Γιατί με έσπρωξες και με έδιωξες από κοντά σου; Και γιατί με εγκατέλειψες, ώστε να περνώ τις μέρες μου σκυθρωπός και θλιμμένος, τη στιγμή που ο εχθρός μου με καταπιέζει και με ποδοπατά με τις ειρωνείες του;

3 Στείλε μου το χαρμόσυνο φως σου για να με επισκεφθεί, να με βοηθήσει και να με βγάλει από το σκοτάδι της δυστυχίας μου. Δείξε μου γρήγορα πόσο αληθινά είναι τα λόγια σου, τηρώντας αδιάψευστα τα όσα μου υποσχέθηκες. Το φως της βοήθειάς σου και η πιστή εκπλήρωση των υποσχέσεών σου, αυτά θα με οδηγήσουν με ασφάλεια και θα με φέρουν στο άγιο όρος σου, το όρος της Σιών, και στα σκηνώματά σου που βρίσκονται πάνω σ’ αυτό.

4 Και θα εισέλθω στο θυσιαστήριο του Θεού, θα παρουσιασθώ μπροστά στο Θεό μου, που με γεμίζει με χαρά και πλημμυρίζει με ευφροσύνη την ύπαρξή μου. Και μ’ αυτά τα σκιρτήματα της πνευματικής χαράς που μου χαρίζει θα με κάνει και πάλι νέο. Κι εκεί με την κιθάρα μου θα σε ανυμνήσω, Θεέ μου, εσένα που προσκυνώ και λατρεύω και έχω ως δικό μου μοναδικό Θεό.

5 Γιατί, ψυχή μου, είσαι τόσο λυπημένη; Και γιατί με αναστατώνεις και με συγκλονίζεις ολόκληρο; Στήριξε την ελπίδα σου στο Θεό, διότι οπωσδήποτε θα έλθει η μέρα που θα ευχαριστήσω και θα δοξολογήσω αυτόν που είναι η σωτηρία του προσώπου μου και ο Θεός μου.

**Δόξα… Και νυν…**

**ΨΑΛΜΟΣ ΜΓ’ (ΜΔ’). 43**

**Εις το τέλος˙ τοις υιοίς Κορέ εις σύνεσιν. Ψαλμός.**

2 Ακούσαμε, Θεέ μου, με τ’ αυτιά μας, όταν ήμασταν ακόμη μικρά παιδιά, και οι πατέρες μας, σύμφωνα με την εντολή που τους έδωσες, μας αφηγήθηκαν το θαυμασμό έργο που έκανες μπροστά στα μάτια τους στις μέρες τους, τις παλιές κι αλησμόνητες εκείνες ημέρες.

3 Η ακαταγώνιστη δύναμη του χεριού σου εξολόθρευσε τα ειδωλολατρικά έθνη που κατοικούσαν στη γη Χαναάν. Και εγκατέστησες εκεί τους πατέρες μας και τους έκανες να ριζοβολήσουν, αφού τιμώρησες τους ασεβείς λαούς που κατοικούσαν εκεί και τους έδιωξες από τη γη της επαγγελίας.

4 Διότι οι προπάτορές μας δεν κατέκτησαν με πολεμική ρομφαία τη γη της επαγγελίας ως μόνιμη κληρονομιά τους˙ και στις μάχες τους εναντίον των εθνών δεν τους έσωσε η δύναμη των χεριών τους, αλλά το δεξί σου χέρι και ο δικός σου παντοδύναμος βραχίονας και ο φωτισμός που προέρχεται από το ιλαρό και προστατευτικό σου πρόσωπο, και η εύνοιά σου. Αυτά που έδωσαν χαρά και τους έσωσαν, διότι τους αγάπησες και θέλησες να τους προστατεύσεις και να τους ευεργετήσεις.

5 Εσύ ο ίδιος που ήσουν βασιλιάς τους και Θεός τους, είσαι και ο δικός μου βασιλιάς και Θεός. Εσύ με την προσταγή σου χάρισες τις νίκες και τη σωτηρία στο λαό σου που κατάγεται από τον Ιακώβ.

6 Με τη δική σου δύναμη και τη βοήθεια θα διεισδύσουμε και θα συντρίψουμε τους εχθρούς μας. Επικαλούμενοι το όνομά σου κι έχοντας ακλόνητη εμπιστοσύνη σ’ αυτό θα εκμηδενίσουμε εκείνους που εξεγείρονται εναντίον μας.

7 Γι’ αυτό κι εγώ δεν θα στηρίξω την ελπίδα μου στο τόξο με το οποίο πολεμώ, και δεν θα με σώσει το σπαθί που κρατώ στα χέρια μου.

8 Διότι γνωρίζω από το παρελθόν ότι εσύ μας έσωσες από τους ξένους που μας συνέθλιβαν και μας καταπίεζαν, και συ κατατρόπωνες και εξευτέλιζες εκείνους που μας μισούσαν.

9 Για σένα, Θεέ μου, θα καυχόμαστε όλες τις μέρες της ζωής μας και θα δοξάζουμε το όνομά σου ακατάπαυστα.

10 Τώρα όμως μας έσπρωξες μακριά σου και μας ντρόπιασες στα μάτια των εχθρών μας, και δεν θα εκστρατεύσεις πια, Θεέ μου, μαζί με τις στρατιωτικές μας δυνάμεις ως σύμμαχος, προστάτης και αρχηγός μας.

11 Επέτρεψες να στρέψουμε νικημένοι τα νώτα στους εχθρούς μας, και εκείνοι που μας μισούσαν μας λαφυραγωγούσαν και λεηλατούσαν τη χώρα μας για να θησαυρίσουν.

12 Μας παρέδωσες στους εχθρούς μας σαν πρόβατα που πρόκειται να σφαγούν και να κατασπαραχθούν, και μας διασκόρπισες αιχμάλωτους ανάμεσα στα ειδωλολατρικά έθνη.

13 Επέτρεψες να πωληθεί ο λαός σου χωρίς κάποιο αντίτιμο, σαν άχρηστοι δούλοι χωρίς καμιά αξία. Και τα πάθαμε όλα αυτά, ενώ δεν ήταν πολύ το πλήθος των εχθρών που όρμησαν εναντίον μας με αλαλαγμούς και μας κατατρόπωσαν.

14 Επέτρεψες να ντροπιασθούμε στους γειτονικούς μας λαούς, να μας χλευάζουν, να μας γελοιοποιούν και να μας εμπαίζουν τα γύρω μας έθνη, οι Εδωμίτες, οι Αμμωνίτες και οι Μωβίτες.

15 Κατάντησε παροιμιώδης ο ξεπεσμός και η ταπείνωσή μας στα στόματα των εθνικών, οι οποίοι σε περιπτώσεις μεγάλου εξευτελισμού και δυστυχίας λένε: Έπαθαν ό,τι έπαθαν και οι Ισραηλίτες. Και οι πιο απομακρυσμένοι λαοί κουνούν τα κεφάλια τους χλευάζοντάς μας και ελεεινολογώντας μας.

16 Δεν περνά μέρα που να μην είναι μπροστά μου η ντροπή που αισθάνομαι για μένα και το έθνος μου. Με έχει καταπλακώσει και με έχει σκεπάσει ολόκληρο η καταισχύνη αυτή, και με αναγκάζει να ρίχνω κάτω κατακόκκινο το πρόσωπό μου.

17 Κι όλα αυτά από τη χλευαστική και περιφρονητική φωνή του καθενός που μας βρίζει και μας κατηγορεί, κι από το αγριωπό και γεμάτο περιφρόνηση πρόσωπο και τα λοξά βλέμματα του εχθρού και εκείνου που μας καταδιώκει.

18 Όλα αυτά τα δεινά ήλθαν καταπάνω μας, κι όμως εμείς, Κύριε, δεν σε ξεχάσαμε και δεν παραβιάσαμε τη διαθήκη που σύναψες με τον Αβραάμ.

19 Η καρδιά μας δεν στράφηκε προς τα πίσω και δεν απομακρύνθηκε από σένα. Και εξαιτίας των συμφορών που επέτρεψες να μας έλθουν, μας άφησες να χάσουμε το δρόμο μας και να εκτραπούμε από τον ίσιο δρόμο σου.

20 Διότι μας ταπείνωσες στέλνοντάς μας υπόδουλους σε τόπο όπου κακοπαθήσαμε, και σαν σάβανο μας κάλυψε το σκοτάδι και οι κίνδυνοι του θανάτου.

21 Εάν είχαμε λησμονήσει το όνομα του Θεού μας και εάν είχαμε σηκώσει ικετευτικά τα χέρια μας σε Θεό ξένο και ψεύτικο,

22 δεν θα το είχε αντιληφθεί αυτό ο Θεός και δεν θα μας είχε ζητήσει το λόγο για την ειδωλολατρία μας αυτή; Ασφαλώς. Διότι αυτός γνωρίζει ακόμη και τις απόκρυφες σκέψεις και διαθέσεις κάθε καρδιάς.

23 Αλλά εμείς, Κύριε, όχι μόνο δεν κάναμε κάτι τέτοιο, αλλά υποφέρουμε διαρκώς μαρτύρια για το όνομά σου. Διότι εξαιτίας της πίστεώς μας στο πρόσωπό σου είμαστε έτοιμοι καθημερινά να πεθάνουμε για χάρη σου. Θεωρηθήκαμε σαν πρόβατα που τα σέρνουν για σφαγή.

24 Σήκω επάνω για να πάρεις εκδίκηση και να μας βοηθήσεις, Κύριε. Γιατί μοιάζεις να κοιμάσαι, αδιαφορώντας για το κατάντημά μας; Σήκω επάνω και μη μας σπρώχνεις διαρκώς μακριά σου ως ανεπιθύμητους και αντιπαθητικούς.

25 Γιατί στρέφεις με αδιαφορία αλλού το πρόσωπό σου για να μη μας βλέπεις; Γιατί ξεχνάς τη δυστυχία και τη θλίψη μας;

26 Υποφέρουμε πολύ. Διότι η ύπαρξή μας κατέπεσε εξαντλημένη στο χώμα και τα σπλάχνα μας κόλλησαν στη γη, αφού μας ποδοπάτησαν οι εχθροί μας και μας καταδυνάστευσαν.

27 Σήκω, Κύριε. Βοήθησέ μας και ελευθέρωσέ μας, για το όνομά σου και την ευσπλαχνία σου.

**ΨΑΛΜΟΣ ΜΔ’ (ΜΕ’). 44**

**Εις το τέλος, υπέρ των αλλοιωθησομένων˙**

**τοις υιοίς Κορέ εις σύνεσιν˙ ωδή υπέρ του αγαπητού.**

2 Από την καρδιά μου, που είναι γεμάτη με θείο ενθουσιασμό και έμπνευση, ξεχείλισε και αναπήδησε λόγος έξοχος, σωτήριος και γλαφυρός. Κι αρχίζω τώρα να απαγγέλλω και να ψάλλω τον ύμνο που έγραψα για το βασιλιά Μεσσία. Η γλώσσα μου βιάζεται τόσο πολύ να εκφράσει τα συναισθήματα που πλημμυρίζουν την καρδιά μου, όσο γρήγορα κινείται η πένα ενός ταχυγράφου γραφέα.

3 Είσαι ωραιότερος απ’ όλους τους ανθρώπους στην ομορφιά του προσώπου και του σώματός σου. Η χάρις, που υπάρχει παντού μέσα σου, ξεχύθηκε άφθονη και στα χείλη σου και αιχμαλωτίζει με τη γοητευτική πειθώ και την ευγενική γλυκύτητα και προσήνειά σου. Γι’ αυτό και σε ευλόγησε ο Θεός, ώστε η επιρροή και η κυριαρχία σου να είναι αιώνια.

4 Ζώσου γύρω από τη μέση σου τη ρομφαία σου και κρέμασε την πάνω απ’ τον μηρό σου, δυνατέ και ανδρείε. Κι ας είναι η ρομφαία σου αυτή πρόσθετος οπλισμός μαζί με την ωραιότητα και την ομορφιά σου. Κι έτσι, με την ομορφιά να ελκύεις και να θέλγεις τους καλοδιάθετους και τους φίλους σου, ενώ με την ρομφαία να τιμωρείς τους εχθρούς σου.

5 Τέντωσε το τόξο σου και προχώρα ανεμπόδιστα και ακαταμάχιτα. Και συντρίβοντας τους απείθαρχους, βασίλευε, για να κυριαρχήσει η θεία αλήθεια και να επικρατήσει η πραότητα, η ειρήνη και η δικαιοσύνη. Και η δύναμη της δεξιάς σου θα σε οδηγήσει σε αξιοθαύμαστα και ένδοξα κατορθώματα.

6 Τα βέλη σου είναι ακονισμένα, δυνατέ και αήττητε. Κι όταν θα τα εκτοξεύεις, θα μπήγονται στις καρδιές των εχθρών σου, βασιλιά. Πλήθη λαού θα πέφτουν κάτω από το άρμα σου πληγωμένοι και χτυπημένοι.

7 Ο θρόνος σου, Μεσσία και Θεέ, θα παραμένει ακλόνητος σ’ όλους τους αιώνες. Το βασιλικό σου σκήπτρο θα είναι σκήπτρο και εξουσία ευθύτητος και δικαιοσύνης.

8 Αγάπησες τη δικαιοσύνη και μίσησες την αδικία. Γι’ αυτό και ο Θεός πατέρας σου, Θεέ μου, σου έδωσε πλήρως το Άγιο Πνεύμα και σε έχρισε με το πνευματικό εκείνο χρίσμα που φέρνει αγαλλίαση σ’ όσους το δέχονται. Σε έχρισε με το χρίσμα αυτό ολοκληρωτικά, ασυγκρίτως τελειότερα απ’ ό,τι τους βασιλείς και τους προφήτες και αρχιερείς, που μετέχουν μαζί με σένα στη χρίση αυτή.

9 Τα ιμάτιά σου μοσχοβολούν ευωδιαστά μύρα, σμύρνα και στακτή (άρωμα που πέφτει σταγόνα – σταγόνα και συλλέγεται από μυροβόλο δέντρο) και κασία. Τα ενδύματά σου αυτά, μόλις τα έβγαλαν από τα φιλντισένια ανάκτορά σου, σε γέμισαν με ευφροσύνη με τη γλυκιά τους ευωδία.

10 Βασίλισσες και πριγκίπισσες αποτελούν την τιμητική συνοδεία σου. Και στα δεξιά σου εξαιρετικά τιμημένη από σένα στάθηκε η βασίλισσα Εκκλησία σου, ντυμένη με χρυσοκέντητη στολή και στολισμένη με πολύτιμα πνευματικά στολίδια απ’ όλες τις αρετές και τις χάριτες του Αγίου Πνεύματος.

11 Άκουσε εμένα τον πρεσβύτη, κόρη μου, εσύ που πρόκειται να γίνεις Νύμφη του Μεσσία˙ άκουσε τις συμβουλές μου. Δες τη δόξα του καταγλαϊσμένου περιβάλλοντός σου. Σκύψε τ’ αυτί σου για ν’ ακούει με προσοχή τα κελεύσματα του Βασιλιά. Και ξέχασε εντελώς το λαό στον οποίο μέχρι τώρα ανήκες, όπως επίσης και το πατρικό σου σπίτι. Λησμόνησε ολοκληρωτικά το παρελθόν σου, για να αφοσιωθείς στο νέο σου οίκο και στο νέο λαό σου.

12 Και τότε ο βασιλιάς Νυμφίος θα επιθυμήσει την πνευματική σου ομορφιά. Μην ξεχάσεις όμως ποτέ ότι αυτός δεν παύει να είναι και Κύριός σου

13 και οφείλεις να τον προσκυνάς. Η πάμπλουτη και ξακουστή πόλη της Τύρου ήλθε με αντιπροσώπους της να σου προσφέρει δώρα. Οι πλούσιοι και οι άρχοντες του λαού θα έλθουν για να προσκυνήσουν το πρόσωπό σου και να ζητήσουν ικετευτικά την εύνοιά σου.

14 Όλη η μεγαλόπρεπη δόξα της Νύμφης, η οποία είναι συγχρόνως και κόρη του Νυμφίου βασιλιά, προέρχεται από τον εσωτερικό στολισμό της αρετής και των χαρίτων της. είναι ντυμένη και στολισμένη με κροσσωτά χρυσοκέντητα ενδύματα.

15 Θα προσαχθούν στο βασιλιά Νυμφίο οι παρθένες που θα ακολουθούν πίσω απ’ τη Νύμφη. Οι φίλες της που θα την συνοδεύουν θα προσαχθούν σε σένα, τον βασιλιά.

16 Θα προσαχθούν με σκιρτήματα και άσματα πνευματικής ευφροσύνης και αγαλλιάσεως. Θα οδηγηθούν στα ανάκτορα, τα οποία είναι η κατοικία και ο ναός του βασιλιά.

17 Αντί για τους προγόνους σου, που εγκατέλειψες και αρνήθηκες, θα αποκτήσεις πνευματικά παιδιά, τα οποία θα γεννηθούν από τον πνευματικό σου γάμο με το Νυμφίο Χριστό. Όλους αυτούς τους πνευματικούς σου απογόνους θα τους αναδείξεις και θα τους εγκαταστήσεις άρχοντες σ’ όλη τη γη.

18 Θα μνημονεύω, βασιλιά, και θα διαλαλώ το όνομά σου από γενιά σε γενιά. Γι’ αυτό, καθώς θα το γνωρίζουν αυτό διάφοροι λαοί, φυλές και γλώσσες, θα σε ανυμνούν ακατάπαυστα και παντοτινά.

**ΨΑΛΜΟΣ ΜΕ’ (ΜΣΤ’). 45**

**Εις το τέλος˙ υπέρ των υιών Κορέ,**

**υπέρ των κρυφίων ψαλμός.**

2 Ο Θεός είναι η καταφυγή και η δύναμή μας, ο πανίσχυρος βοηθός μας στις θλίψεις που μας βρήκαν.

3 Γι’ αυτό, ακόμη κι αν συμβεί γύρω μας η κοσμοχαλασιά της συντέλειας, δεν θα φοβηθούμε όταν θα σείεται η γη από τα θεμέλιά της και θα μετακινούνται από τη θέση τους βουνά ολόκληρα για να πέσουν μέσα στο βυθό των ωκεανών.

4 Έστω ότι βουίζουν τα νερά των θαλασσών κι αφρίζουν τρικυμισμένα, δημιουργώντας αλλεπάλληλα τεράστια κύματα. Έστω ότι σείονται τα όρη με τις συνταρακτικές μεταβολές και αναστατώσεις που ενεργεί ο Θεός. Εμείς δεν θα φοβηθούμε.

5 Διότι ακόμη κι αν συμβούν όλα αυτά, η Ιερουσαλήμ δεν πρόκειται να πάθει κανένα κακό. Τα ρεύματα του ποταμού που ρέει κοντά της, δροσίζουν και ευφραίνουν την πόλη του Θεού, την οποία αγίασε ο Ύψιστος, για να είναι σκήνωμα και κατοικητήριό του.

6 Ο Θεός θα παραμένει μέσα σ’ αυτήν, και επειδή θα την προστατεύει, η πόλη αυτή δεν πρόκειται να σαλευθεί, αλλά να μείνει αλώβητη και ασφαλής. Πολύ γρήγορα, την κατάλληλη στιγμή ο Κύριος θα τη βοηθήσει.

7 Εξεγέρθηκαν έθνη ολόκληρα εναντίον της Ιερουσαλήμ˙ κινήθηκαν εναντίον της ολόκληρα βασίλεια. Αλλά ο Κύριος έβγαλε κραυγή από τον ουρανό, βρόντησε και σείσθηκε όλη η γη.

8 Ο Κύριος των ουρανίων αγγελικών δυνάμεων είναι μαζί μας. Ο Θεός του Ιακώβ είναι βοηθός και προστάτης μας.

9 Ελάτε, λαοί, και δείτε τα έργα του Κυρίου, τα καταπληκτικά και θαυμαστά του έργα, που έστησε ως τρόπαια πάνω στη γη.

10 Αυτός κατέπαυσε ολότελα τους πολέμους από το ένα άκρο μέχρι το άλλο της ευλογημένης γης της επαγγελίας. Αυτός θα συντρίψει τελείως κάθε εχθρικό τόξο. Θα τσακίσει κάθε πολεμικό όπλο και θα κατακάψει με φωτιά τις εχθρικές ασπίδες.

11 Διακόψτε κάθε βιοτική μέριμνα, και απερίσπαστοι, με ήρεμο νου, προσέξτε και μάθετε ότι εγώ είμαι ο Θεός, που κρατώ στα χέρια μου και διευθύνω τα πάντα. Θα υψωθώ και θα αναδειχθώ μεγάλος, κραταιός και θαυμαστός πάνω απ’ όλα τα έθνη, θα υψωθώ πάνω από τη γη και τους κατοίκους της, ισχυρότερος απ’ όλους και κυρίαρχος πάνω σε όλους.

12 Ο Κύριος των ουρανίων αγγελικών δυνάμεων είναι μαζί μας. Ο Θεός του Ιακώβ είναι βοηθός και προστάτης μας.

**Δόξα… Και νυν…**